Document ID: 32006R1664

KOMISJONI MÄÄRUS (EÜ) NR 1664/2006,
6. november 2006,
millega muudetakse määrust (EÜ) nr 2074/2005 seoses rakendusmeetmetega teatavate inimtoiduks ettenähtud loomsete toodete suhtes ning tunnistatakse kehtetuks teatavad rakendusmeetmed
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad (1), eriti selle artikleid 9 ja 11,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks (2), eriti selle artiklit 16,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (3), eriti selle artikli 11 lõiget 4,
ning arvestades järgmist:
(1)
Komisjoni määruses (EÜ) nr 2074/2005 (4) on sätestatud määruste (EÜ) nr 853/2004, (EÜ) nr 854/2004 ja (EÜ) nr 882/2004 rakendusmeetmed.
(2)
Määruse (EÜ) nr 2074/2005 VI lisas on sätestatud veterinaarsertifikaatide näidised teatavate inimtoiduks ettenähtud loomsete toodete impordi jaoks. Need sertifikaadid on töötatud välja selliselt, et nad oleksid vastavuses eksperdisüsteemiga TRACES, mille komisjon on loonud loomade ja loomsete toodete ELi territooriumil ja kolmandatest riikidest alguse saanud liikumise jälgimiseks. Kaupade kirjeldusega seotud andmeid on hiljuti ajakohastatud. Seetõttu tuleks kehtivaid veterinaarsertifikaatide näidiseid vastavalt muuta.
(3)
Määrustes (EÜ) nr 852/2004 ja (EÜ) nr 853/2004 on sätestatud inimtoiduks ettenähtud kalandustoodete, elusate kahepoolmeliste molluskite ja mee tootmise nõuded. Erinõuded nende toodete importimiseks kolmandatest riikidest, sealhulgas veterinaarsertifikaatide näidised, tuleks sätestada määruses (EÜ) nr 2074/2005. Kehtivad otsused, milles on sätestatud impordisertifikaatid, tuleks seetõttu kehtetuks tunnistada, andes kolmandatele riikidele aega nende õigusaktide kohandamiseks.
(4)
Samuti on asjakohane lihtsustada kalandustoodete ja elusate kahepoolmeliste molluskite sertifitseerimise korda ning inimtoiduks ettenähtud kaubasaadetiste puhul inkorporeerida neisse loomatervishoiu sertifitseerimisnõuded, mis on sätestatud komisjoni 14. novembri 2003. aasta otsuses 2003/804/EÜ, milles sätestatakse edasiseks kasvatamiseks, nuumamiseks, ülekandmiseks või inimtoiduks ettenähtud molluskite, nende marja ja sugurakkude importimise loomatervishoiu- ja sertifitseerimisnõuded (5), ning komisjoni otsuses 2003/858/EÜ 21. novembri 2003, milles sätestatakse loomatervishoiu- ja sertifitseerimisnõuded kasvatamiseks mõeldud eluskalade, kalamarja ja sugurakkude ning inimtoiduks mõeldud akvakultuurist pärit eluskalade ja neist saadud toodete impordiks (6).
(5)
Vastavalt määruse (EÜ) nr 882/2004 artikli 11 lõikele 4 tuleks kehtestada piima ja piimapõhiste toodete proovide võtmise ja analüüsi meetodid. Selleks on ühenduse referentlabor koostanud loetelu ajakohastatud standardmeetoditest, mille riiklikud referentlaborid oma 2005. aasta kohtumisel heaks kiitsid. Seepärast on vaja määruses (EÜ) nr 2074/2005 esitada viimane heakskiidetud loetelu analüüsi ja katse standardmeetoditest, mida kasutatakse määruses (EÜ) nr 853/2004 sätestatud nõuete täitmise jälgimiseks. Komisjoni 14. veebruari 1991. aasta otsus 91/180/EMÜ, millega sätestatakse teatavad toorpiima ja kuumtöödeldud piima analüüsi- ja katsemeetodid (7), tuleks seetõttu kehtetuks tunnistada. Liikmesriikidele tuleks anda aega, et nad jõuaksid uued meetodid kasutusele võtta.
(6)
Määruses (EÜ) nr 2074/2005 on kehtestatud analüüsimeetodid paralüütilise karploomamürgi (PSP) sisalduse kindlaksmääramiseks molluskite söödavates osades (kogu kehas või mis tahes söödavas osas eraldi). Nn Lawrence’i meetodit, mis on avaldatud väljaandes AOAC ametliku meetodina 2005.06 Paralytic Shellfish Poisoning Toxins in Shellfish (“Paralüütiline karploomamürk karploomades”) tuleks pidada kahepoolsetes molluskites PSP kindlaksmääramisel alternatiivseks meetodiks. Selle kasutamine tuleks uuesti läbi vaadata, võttes arvesse ühenduse mereliste biotoksiinide referentlaboris tehtavat analüütilist tööd.
(7)
Määrust (EÜ) nr 2074/2005 tuleks seetõttu vastavalt muuta.
(8)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 2074/2005 muudetakse järgmiselt.
1)
Artikkel 6 asendatakse järgmisega:
“Artikkel 6
Teatavate loomse päritoluga toodete importimisel kasutatavate veterinaarsertifikaatide näidised määruse (EÜ) nr 853/2004 kohaldamisel
Käesoleva määruse VI lisas loetletud loomse päritoluga toodete impordi puhul kasutatavate ning määruse (EÜ) nr 853/2004 artikli 6 lõike 1 punktis d osutatud veterinaarsertifikaatide näidised on sätestatud nimetatud VI lisas.”
2)
Lisatakse järgmine artikkel 6a:
“Artikkel 6a
Toorpiima ja kuumtöödeldud piima katsemeetodid
Pädevad asutused ning vajaduse korral toidukäitlejad kasutavad käesoleva määruse VIa lisas sätestatud analüüsimeetodeid, et kontrollida vastavust määruse (EÜ) nr 853/2004 III lisa IX jao I peatüki III osas sätestatud piirväärtustele ning tagada piimatoodete asjakohane pastöriseerimine, nagu on osutatud kõnealuse määruse III lisa IX jao II peatüki II osas.”
3)
III lisa muudetakse vastavalt käesoleva määruse I lisale.
4)
VI lisa muudetakse vastavalt käesoleva määruse II lisale.
5)
Lisatakse VIa lisa vastavalt käesoleva määruse III lisale.
Artikkel 2
Käesoleva määruse IV lisas loetletud otsused tunnistatakse kehtetuks alates 1. maist 2007.
Artikkel 3
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesoleva määruse III lisa hakatakse kohaldama hiljemalt kuue kuu möödumisel käesoleva määruse jõustumisest.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. november 2006.

Labels: 7
0
3
17